RO Jurnalul Oficial al Uniunii Europene L 41/1

REGULAMENTUL DELEGAT (UE) 2018/211 AL COMISIEI

din 21 noiembrie 2017

de stabilire a unui plan privind aruncarea capturilor înapoi în mare în ceea ce privește somonul pentru Marea Baltică

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (6),

întrucât:

(1) Regulamentul (UE) nr. 1380/2013 are ca obiectiv eliminarea treptată a practicii aruncării capturilor înapoi în mare în cadrul tuturor activităților de pescuit din Uniune prin introducerea unei obligații de debarcare pentru capturile de specii care fac obiectul unor limite de captură.

(2) În conformitate cu articolul 15 alineatul (1) litera (a) din Regulamentul (UE) nr. 1380/2013, obligația de debarcare se aplică activităților de pescuit de somon începând cu 1 ianuarie 2015.

(3) Articolul 15 alineatul (6) din Regulamentul (UE) nr. 1380/2013 împuternicește Comisia, în lipsa planurilor multianuale instituite în temeiul articolului 9 din regulamentul respectiv, să adopte un plan privind aruncarea capturilor înapoi în mare care să precizeze detaliile referitoare la punerea în aplicare a obligației de debarcare pentru o perioadă inițială de trei ani care poate fi reînnoită cu încă o perioadă de trei ani. Planul în cauză privind aruncarea capturilor înapoi în mare trebuie adoptat pe baza recomandărilor comune elaborate de statele membre în urma consultărilor cu consiliile consultative corespunzătoare.

(4) Regulamentul delegat (UE) nr. 1396/2014 al Comisiei (2) a instituit un plan privind aruncarea capturilor înapoi în mare pentru pescuitul de somon, hering, șprot și cod în Marea Baltică. Planul respectiv privind aruncarea capturilor înapoi în mare include, printre altele, o excepție de la obligația de debarcare pentru cod și somon datorită ratelor ridicate de supraviețuire demonstrate pentru aceste specii, prevăzută la articolul 15 alineatul (4) litera (b) din Regulamentul (UE) nr. 1380/2013. Regulamentul (UE) nr. 1396/2014 expiră la 31 decembrie 2017.

(5) Regulamentul (UE) 2016/1139 al Parlamentului European și al Consiliului (3) instituie un plan multianual referitor la anumite activități de pescuit în Marea Baltică pentru cod, hering și șprot. Planul multianual menționat nu include stocurile de somon și pescuitul acestui stoc în Marea Baltică.

(6) În lipsa unui plan multianual aplicabil stocurilor de somon și activităților de pescuit din Marea Baltică pentru stocul respectiv, trebuie adoptate detalii privind punerea în aplicarea a obligației de debarcare după expirarea Regulamentului (UE) nr. 1396/2014 în cadrul unui nou plan privind capturile aruncate înapoi în mare pe baza unei recomandări comune prezentate de statele membre.

(7) Danemarca, Germania, Estonia, Letonia, Lituania, Polonia, Finlanda și Suedia au un interes direct de gestionare a activităților de pescuit în Marea Baltică. La 31 mai 2017, aceste state membre au prezentat Comisiei o recomandare comună (4), după consultarea Consiliului consultativ pentru Marea Baltică. S-au obținut contribuții științifice din partea organismelor științifice relevante.

(8) Recomandarea comună sugerează că excepția de la obligația de debarcare pentru somonul capturat cu taliane, coșuri/vârșe, vintire și capcane din plasă fixă, prevăzută de Regulamentul (UE) nr. 1396/2014, ar trebui să continue să se aplice după 31 decembrie 2017.

(9) Recomandarea comună se bazează pe dovezi științifice privind capacitatea de supraviețuire ridicată, furnizate de Forumul pentru pescuitul în Marea Baltică (BALTFISH), și a fost revizuită de Comitetul științific, tehnic și economic pentru pescuit (CSTEP). Concluzia CSTEP a fost că, pe baza faptului că astfel de unelte funcționează prin capturarea peștelui într-o structură fixă cu plasă, spre deosebire, de exemplu, de pescuitul cu plase de încurcare sau cu undițe, se poate presupune în mod rezonabil că mortalitatea în cazul utilizării acestor unelte va fi scăzută.

(10) Măsurile sugerate de recomandarea comună sunt conforme cu articolul 15 alineatul (6) din Regulamentul (UE) nr. 1380/2013 și, prin urmare, în conformitate cu articolul 18 alineatul (3) din Regulamentul (UE) nr. 1380/2013, ar trebui incluse în prezentul regulament.

(11) Deoarece Regulamentul (UE) nr. 1396/2014 expiră la 31 decembrie 2017, prezentul regulament ar trebui să se aplice de la 1 ianuarie 2018,

ADOPTĂ PREZENTUL REGULAMENT:

Articolul 1

Obiect și domeniu de aplicare

Prezentul regulament precizează detaliile pentru punerea în aplicare a obligației de debarcare în ceea ce privește somonul capturat în cadrul activităților de pescuit pentru somon, hering, șprot și cod în Marea Baltică.

Articolul 2

Definiții

În sensul prezentului regulament, se aplică următoarele definiții:

1. „Marea Baltică” înseamnă diviziunile ICES IIIb, IIIc și IIId, astfel cum sunt specificate în anexa III la Regulamentul (CE) nr. 218/2009 al Parlamentului European și al Consiliului (5).

Articolul 3

Excepția legată de capacitatea de supraviețuire

(1) Prin derogare de la articolul 15 alineatul (1) din Regulamentul (UE) nr. 1380/2013, obligația de debarcare nu se aplică somonului capturat cu taliane, coșuri/vârșe, vintire și capcane din plasă fixă.

(2) Este eliberat înapoi în mare somonul capturat pentru care nu este disponibilă o cotă sau care se află sub dimensiunea minimă de referință pentru conservare în condițiile menționate la alineatul (1).

Articolul 4

Intrare în vigoare

Prezentul regulament intră în vigoare în a treia zi de la data publicării în Jurnalul Oficial al Uniunii Europene.

Se aplică de la 1 ianuarie 2018 până la 31 decembrie 2020.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 21 noiembrie 2017. Pentru Comisie Președintele Jean-Claude JUNCKER

(1) JO L 354, 28.1.2013, p. 22.

(2) Regulamentul delegat (UE) nr. 1396/2014 al Comisiei din 20 octombrie 2014 de stabilire a unui plan privind aruncarea capturilor înapoi în mare pentru Marea Baltică (JO L 370, 30.12.2014, p. 40).

(3) Regulamentul (UE) 2016/1139 al Parlamentului European și al Consiliului din 6 iulie 2016 de stabilire a unui plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective, de modificare a Regulamentului (CE) nr. 2187/2005 al Consiliului și de abrogare a Regulamentului (CE) nr. 1098/2007 al Consiliului (JO L 191, 15.7.2016, p. 1).

(4) „Recomandarea comună a Grupului la nivel înalt BALTFISH referitoare la elementele fundamentale ale unui plan privind aruncarea capturilor înapoi în mare pentru Marea Baltică” (BALTFISH High Level Group Joint Recommendation on the Outline of a Discard Plan for the Baltic Sea), transmisă la 27 mai 2014 și 31 mai 2017.

(5) Regulamentul (CE) nr. 218/2009 al Parlamentului European și al Consiliului din 11 martie 2009 privind comunicarea datelor statistice referitoare la capturile nominale de către statele membre care practică pescuitul în Atlanticul de Nord-Est (JO L 87, 31.3.2009, p. 70).